Diari Oficial de la Generalitat Valenciana


Sumari del DOGV 3433, del 12-02-1999 (1999/388)

ACORD de 16 de desembre de 1998, de la Comissió Territorial d'Urbanisme de Castelló, relatiu a la modificació puntual núm. 7 del Pla General de Morella.
--------------------------------------------------------------------------------------------------------------------------------------------------------

### Dades del document

Número de DOGV
:   3433

Data del DOGV
:   12-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/388


Data del document
:   16-12-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Morella
    * pla d'urbanisme

ACORD de 16 de desembre de 1998, de la Comissió Territorial d'Urbanisme de Castelló, relatiu a la modificació puntual núm. 7 del Pla General de Morella. [1999/X388]
  
Vist l'expedient relatiu a la modificació puntual núm. 7 del Pla General de Morella, i de conformitat amb els següents:
  
Antecedents de fet
  
Primer
  
El Plenari de l'Ajuntament, en la sessió del dia 14 de maig de 1998, adoptà l'acord d'exposar al públic la modificació puntual núm. 7 de la dotació SG-C5 al carrer del Pare Ramón Querol (2) del Pla General d'Ordenació Urbana, mitjançant edictes inserits en el Diari Oficial de la Generalitat Valenciana núm. 3.271, de 24 de juny de 1998; en el Butlletí Oficial de la Província núm. 67, de 4 de juny de 1998, i en el periòdic Mediterráneo, de data 29 de maig de 1998. Durant el tràmit d'exposició pública no es produí cap al·legació, i es va procedir a aprovar el document provisionalment en data 10 de setembre de 1998.
  
Segon
  
El projecte de modificació aquesta composta de memòria justificativa i plans.
  
Tercer
  
Amb data 5 de novembre de 1998, la Comissió Territorial d'Urbanisme a Castelló de la Plana aprovà definitivament la modificació puntual núm. 5 del PGOU de Morella, la qual, variava el sistema general C5 denominat caserna de la Guàrdia Civil, situat en el número 27 del carrer del Pare Ramón Querol, i ubicar-lo a la zona de l'Hostal Nou al costat de la carretera nacional, i es destina l'edifici a habitatges de promoció per part de l'Ajuntament.
  
La modificació que es proposa ara, consisteix en l'augment de volum edificable establit en el Pla General per al solar de l'edifici on es pretenen construir els citats habitatges, i es compensa amb el solar resultant d'un edifici adquirit per l'Ajuntament i que ha sigut enderrocat, situat al carrer Alt de Sant Francesc, i passar el solar resultant a vial. D'aquesta manera, la modificació proposada no afecta de cap manera l'ordenació en el seu conjunt.
  
Es justifica la citada modificació en el fet que, després d'aquesta, l'edifici resultant reunirà les condicions òptimes d'habitabilitat, i es complint així la legislació de l'edificació, ja que, amb la configuració actual, això no és possible.
  
Quart
  
Amb data 23 de juny de 1998, la Direcció General de Patrimoni Artístic emet informe favorable a la modificació puntual.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en els articles 55.1, 38 i concordants de la Llei 6/1994, de 15 de novembre, Reguladora de l'Activitat Urbanística (LRAU).
  
Segon
  
La documentació està completa, a l'efecte d'allò que s'ha disposat en l'article 27 de la LRAU.
  
Tercer
  
L'article 55.3 de la LRAU estableix que "tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de contemplar les mesures compensatòries necessàries per a mantindre la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards legals de qualitat de l'ordenació".
  
En el cas que estem tractant, l'augment d'aprofitament lucratiu que es produeix al solar on estava ubicada l'antiga caserna de la Guàrdia Civil, es compensa amb el solar resultant de l'edifici adquirit per l'Ajuntament, al carrer Alt de Sant Francesc, i que ha sigut enderrocat.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos al sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992 R.A. 715 i de 17 de març de 1992 R.A. 3283), i, en aquests casos, l'administració té àmplia llibertat per a elegir, entre les alternatives possibles, la forma en què el territori ha de quedar ordenat (sentència de 2 de gener de 1992 R.A. 698). Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342), per la qual cosa, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. En aquest sentit, l'article 40 d'aquesta Llei Autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat.
  
Per tot això, no hi ha obstacle per a l'aprovació definitiva de la modificació.
  
Quart
  
De conformitat amb allò que s'ha establit en els articles 8.A i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el sotssecretari d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports o bé sotmetre la seua proposta a dictamen previ de la Comissió Territorial d'Urbanisme, dictamen que, en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que s'ha exposat anteriorment, el ple de la Comissió Territorial d'Urbanisme de Castelló de la Plana, a proposta del sotssecretari, i vist el dictamen de la Comissió Informativa, acorda aprovar definitivament la modificació puntual núm. 7 del Pla General de Morella.
  
Contra l'anterior acord, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports, en el termini d'un mes, sense perjuí de qualsevol altra via de recurs que s'estime procedent.